Þingræður haldnar á Alþingi Íslendinga



Herra forseti. Það frv., sem hér um ræðir, er komið úr Ed. og var þar samþykkt shlj. og óbreytt frá því sem það var lagt fram. Þetta frv. fjallar um það, að við Heyrnleysingjaskólann skuli starfa framhaldsdeild. Menntmn. Nd. hefur haft þetta mál til umfjöllunar og n. mælir einróma með því, að það verði samþykkt óbreytt eins og það barst frá Ed. Tveir hv. nm. voru ekki viðstaddir afgreiðsluna: Gunnlaugur Finnsson og Ellert B. Schram.



Herra forseti. Ég vek athygli á því, að við atkvgr. að lokinni 2. umr. var samþykkt brtt. frá okkur hv. þm. Guðmundi H. Garðarssyni og frekar þrjár en ein og málið síðan samþ. mótatkvæðalaust og afgreitt til 3. umr. Ég hef þegar flutt frávísunartillögu við frv. í heild. Ég tel að breytingarnar, sem gerðar voru við 2. umr., hafi verið mjög til bóta, en samt sem áður sé rétt að vanda frv. þetta enn meir, m. a. í þá veru sem ég hef bent á. Ég er sammála því, að nauðsynlegt sé að setja lög um þær hugmyndir sem í þessu frv. felast, og styð það út af fyrir sig, en tel að eins og gengið er frá frv. verði það illframkvæmanlegt og meiningarlítið. Ég held mig sem sé við þá frávísunartillögu sem ég flutti, jafnframt því sem ég bendi á það, að við 2. umr. málsins, atkvgr. sem þá fór fram, voru brtt. okkar Guðmundar H. Garðarssonar samþykktar mótatkvæðalaust og frv. samþ. mótatkvæðalaust, svo breytt.



Herra forseti. Ástæðan fyrir því, að ég kveð mér hljóðs, er sú, að vekja athygli á orðalagi sem mér þykir mjög orka tvímælis í þeim brtt., sem samþ. hafa verið í Ed. Þessar brtt. eru á þskj. 888 og þar segir að við í 14. gr., lið 10, bætist: „Ráðh. getur í samráði við viðkomandi sveitarstjórnir fellt niður einn eða fleiri af málsliðum þessarar greinar.“ Ef við lítum á hvaða grein þetta er sjáum við að hér er um undanþáguákvæði að ræða, þar sem gert er ráð fyrir að þrátt fyrir framangreinda skiptingu í heilsugæslusvæði eigi heilsugæslustöð í Stykkishólmi þar til öðruvísi verður ákveðið að þjóna Flateyjarhreppi, heilsugæslustöð í Búðardal að sjá um læknismóttöku á Reykhólum og heilsugæslustöð á Þórshöfn að þjóna Skeggjastaðahreppi. Eflaust er þessi grein komin inn til þess að gera ráð fyrir því, að ráðh. geti í samráði við viðkomandi sveitarstjórnir fellt niður að þessar heilsugæslustöðvar þjóni viðkomandi sveitarfélögum. Ég held þess vegna að orðalag sé þarna harla óheppilegt, því að ef við lesum þarna málið eins og það stendur: „Ráðh. getur í samráði við viðkomandi sveitarstjórnir fellt niður einn eða fleiri af málsliðum þessarar greinar,“ þá hlýtur að koma spurning upp um það, hvort ráðh. ásamt sveitarstjórnum hafi vald til þess að fella niður málsl. úr lögunum eða breyta lögunum. Ég skil þetta a. m. k. þannig. Þess vegna var ég nú, þegar boðað var að þetta yrði á dagskrá, að hripa upp brtt. sem ég tel að nái þeim tilgangi sem þarna er og að þessi brtt. hljóði þannig: „Ráðh. getur í samráði við hlutaðeigandi sveitarstjórnir ákveðið breytingar á framkvæmd einstakra málsliða samkv. 2.–9. mgr. þessarar greinar.“ Þá er það skýrt að það er ekki verið að breyta lögunum, heldur er verið að ákveða um framkvæmd þessarar greinar. Ég vildi gjarnan vekja athygli á þessu, hvernig menn skilja það og hvort þeim sýndist að hér yrði betur orðað eða skýrar orðað. Þessi brtt. mín er að sjálfsögðu allt of seint fram komin, en ég legg hana hér með fyrir, ef mönnum sýndist svo að það væri hægt.